Rávvagat Sámi nammanevvohagas báikenammačoggiide

Báikenamaid čoakkidettiin lea hui buorre atnit muittus muhtin áššiid vai čoakkáldat šaddá nu anolaš go máŧolaš, vai ii dárbbat jorggihit ruoktot jearažit daid seamma báikenamaid go ovdal.

1. Jearahallamiid galgá seastit jietnafiilii. Báikenamaiguin barggadettiin eahpesihkkarvuohta soaitá čuožžilit das ahte leat go namat čállojuvvon njuolga. De lea hui vuogas beassat jietnafiilla nuppes guldalit. Ii leat nappo nuogis dušše čállit namaid, vaikko man čeahppi livččii čállingillii.

Jietnafiillain leat nai iežá buorit bealit:

-Ii dárbbat čállit nu ollu jearahaladettiin, beassá hui friddja ságastit muitaleddjiin

-Beassá maŋŋil guldalit maid olbmot muitalit namaid birra

-Oažžu mielde omd. máidnasiid, muitalusaid, fearániid, mat gullojit namaide

-Oažžu mielde iežá báikegotti suopmanmearkkaid go dušše daid báikenamaid

1. Čujuhusat jietnafiillaide berrejit reidejuvvot. Oppa ovttageardánis čujuhusat leat dás galle; sullii gokko duon dán gávdná báttis.
* *Deatnu 1 min.*
* *Borsejohka 1 min 34 sek*
* *Vuollegeavŋŋis 2 min 15 sek* jna.
1. Ferte namaid merket kártii. Dás manná geavtit kárttá iežas ruvttosistema, omd. N67 Ø48 (hiehpá buoragit N50-kárttáide), dehe nummarastit báikkiid dáđistaga kártii: 1, 2, 3, 4….(soahpá buorebut ØK-kárttaide). Álkkimus lea merket UTM-koordinátaiguin, EU89, sone 32, 33 vai 35[[1]](#footnote-1). Dáid gávdná álkit , ea.ie. dáppe: norgeskart.no/ssr
2. Jearahallamiid galggalii nu guhkás go máŧolaš dahkat sámegillii. Dát lea oppa dehálaš máŋgga sivas. Lea omd. mihá váddáseabbo muitaleaddjái huomihit namaid dárustettiin. Lea maid váddáseabbo sojahanhámiid oažžut mielde (vuollelis eanet dan birra).
3. Galgá geahččalit oažžut mielde namaid sojahanhámiid. Lea dávjá dehálaš go galgá mearridit nama čállinhámi. Soahpá omd. jearrat got daddjo go vuolgá dan báikái ja go boahtá dan báikkis. Dainna lágiin oažžu mielde illatiiva- ja lokatiivakásusa, omd:

 *Skánik*

ill: *Skániide*

lok: *Skániin*

Ii leat fal bággu dán dahkat go lea sáhka oahpes sániin dego –*jávri, -várri, -njárga* jna.

1. Makkár báiki dat lea. Ii leat álo diehtu lea go omd. *Stuornjárga* njárga, soaitá dállu dege vaikkoba gilli.
2. Got báiki lea ožžon namas/ Maid namma/nammaoassi mearkkaha. Omd. maid dat informánta oaivvilda ahte *Loavska* mearkkaha namas *Loavskajávri*.

JEARAHALLOJUVVON BÁIKENAMAID REGISTRERET SKOVVÁI

Dát rávvagat gusket čoggojuvvon báikenamaid viidásat registreremii báikenammaskovvái, vai nammadieđuid sáhttá álkit gávdnat ja atnit ávkin. Go báikenamat leat vuos jearahallojuvvon, de dieđut biddjojuvvojit oktii dán skovvái, mii devdojuvvo nu, ahte ovtta lokalitehta nammii lea okta linnjá. Omd. mállen lea *Luosnjárga*, mii lea skovis guktii dan dihte go nubbi lokalitehta lea gilli ja nubbiges njárga. Jus *Luosnjárga*-namma adnojuvvo maiddái omd. ássanbáikki namman, de šattašii vel goalmmát linnjá mas ohcannamman lea *Luosnjárga*. Lea dehálaš muitit, ahte seamma namma sáhttá adnojuvvot čujuheame máŋga lokalitehtii (omd. luonddubáikái, gillái, ássanbáikái, man nu ásahussii jna.) ja dalle dát leat buot sierra lokalitehtat mat ožžot iežaset "nammalinnjá" dán skovis.

**Mii devdojuvvo skovvái**:

Čoakkedettiin namaid lea dehálaš jearrat sihke nama ja báikki birra vai oažžu máŋggalágan dieđuid sihke nama gielalaš beliid ja báikki kulturhistorjjálaš duogáža birra. Váldoráva sáhttá leat, ahte buoret olu dieđut go ilá unnán.

**Kártareferánsa: Vállje akta dain: C, D, E dege F** (**F lea álkimus**)

1. (ja K): **Báikenamma:** Namma normaliserejuvvon hámis. K-kolonnas geardduhuvvo seamma namma vai lea vejolaš diehtit makkár nammii L-R kolonnaid dieđut čujuhit.
2. **Nama jietnadeapmi ja sojaheapmi:** dása deavdit jietnadanhámiid ja sojahanmálliid. Sojaheapmi lea dehálaš, omd. jus namas ii leat dássemolsašuddan. Jietnadndieđut veahkehit diehtit suopmana ja čállinhámi oktavuođa.
3. **N50-kártabláđđi:**Topográfalaš kártta (M711) bláđđenummir viđain nummiriin
4. **N50 kártareferánsa:** davveaskela (D) ja nuortaaksela (N) mielde ja jus dárbu, kártaruvttuide nummárastojuvvojit lokalitehtat. Omd. D43/N87 5 (liigenummir 5 čujuha ahte dát namma lea dán ruvttus viđat namma. Namat leat dalle nummáraston maid kártii)
5. **ØK-kártabláđđi:** kártabláđđenummir nugo kártta olgeš ravddas lea, omd. HP 234-5-4 **ØK kártareferánsa:** ruvttut eai leat nummárastojuvvon, ja danin dáid sáhttá ieš num-márastit, omd. ruvttut davás nummiriin 1, 2, 3… ja ruvttut nuorttas A, B, C… ja kárta-referánsa dán mielde omd. A/1 ja dárbbu mielde liigenummir juohke ruvttus A/1 4
6. UTM-koordinátat, Muitte deavdit UTM-sone.
7. **Guovlu – suohkan ja gilli:** lokalitehtaid buorre almmuhit suohkana mielde ja áinnas maiddái gili dahje guovllu mielde gos báiki lea
8. **Nammaobjeakta:** makkár lokalitehtii namma čujuha. Dát lea dehálaš, danin go seamma namma sáhttá čujuhit máŋga lokalitehtii. Omd. Luosnjárga sihke gili ja njárgga namma muhto sierralágan dieđut omd. kártareferánssas.
9. **Dieđut báikki birra:** Dás sáhttá čilget gos báiki lea (eará báikkiid ja namaid ektui), makkár báiki lea, masa báiki lea adnojuvvon, mii doppe dáhpáhuvvan jna.
10. **Nama gielalaš dieđut:** Dieđut nammaosiid gielalaš áššiid birra, omd. mainna lágiin informánttat čilgejit nama leksikálalaš ávdnasiid ja mo čilgejit omd. topográfalaš sániid, omd. *geavŋŋis* makkár dat lea, mii erohussan omd. guoikka ja goržži ektui jna.
11. **Báikenamma** seamma namma go A-kolonnas geardduhuvvo dás
12. **Buohtalasnamat sámegillii:** jus báikkis máŋga nama sámegillii, buot namuhuvvojit. Dehálaš dieđut, mii lea dábáleamos ja/dahje boarráseamos namma.
13. **Buohtalasnamat dárogillii ja/dahje suomagillii:** namat mat adnojuvvojit buohtalasnamman eará gillii go sámegillii namuhuvvojit. Fuom. álo ii leat buohtalasnamma eará gillii, omd. Luosnjárga (gilinamman) sáhttá leat Laksnes, muhto njárgga nammii Luosnjárga ii vealttakeahttá leat dárogiel buohtalasnamma!
14. **Nammačoahkki:** gielalaččat ja geográfalaččat oktiigullevaš namat. Omd. jus *Guhkesnjárga* de sáhttá maid *Guhkesnjárjohka, Guhkesnjárvárri* jna.
15. **Eará dieđut, fuomášuhttimat** dása markejuvvojit eará relevánta dieđut, omd. jus namma boastut čállojuvvon luoddagalbbas, jus namma boasttosajis kárttas, jos namma dihtto girjjálaš gálduin jna
16. **Nammačoaggi ja/dahje registrerejeaddji** sáhttá namuhit álgobustávaiguin ja nammalistu olles namaiguin lea sierra. Dat gii čoaggán sáhttá leat eará olmmoš go son guhte lea čállán dieđuid listui
17. **Informánttat** álgobustávaiguin namuhuvvojit sii geat lea jearahallojuvvon. Nammalistu olles namaiguin lea sierra.
18. **Fiiladieđut**namuhuvvo guđemuš fiillas ja gokko nammadieđut leat, omd. 1a: 1,34 ja 3b: 2, 42 (seamma namma namahuvvo guovtti dege máŋga fiillain, ja áigi, gokko báttis)
1. UTMEUREF89 lea gaskariikkalaš koordináhttavuogádat, ja 1994 rájes Norgga virggálaš koordináhtavuogádat visot kárttaide (Norgga nannámis). Norggas leat UTM-sonet 31-36, muhto rávvejuvvot geavtit UTM-sone 32 olles Mátta-Norggas ja Trøndelagas, UTM-sone 33 Nordlánddas ja Romssas, ja UTM-sone 35 Finnmárkkus. Loga eanet UTM-koordináhtaid birra das: https://no.wikipedia.org/wiki/UTM-koordinater [↑](#footnote-ref-1)